बिहार : तेजप्रताप यादव सड़क दुर्घटना में घायल, सहयोगी को लगीं गंभीर चोटें  
पटना में ईको पार्क के समीप हुई दुर्घटना
दूसरे वाहन में सवार चार लोग घायल
पटना के एक निजी अस्पताल में चल रहा तेजप्रताप का इलाज
बिहार के राष्ट्रीय जनता दल (आरजेडी) के चर्चित युवा नेता और बिहार के पूर्व स्वास्थ्य मंत्री तेजप्रताप यादव की कार शुक्रवार को राजधानी पटना में दुर्घटनाग्रस्त हो गई. बताया जा रहा है कि तेजप्रताप को इस हादसे में पैर में चोट आई है. उनकी तेज रफ्तार कार सामने से तेज गति से आ रही एक कार से भिड़ गई. तेजप्रताप के सहयोगी को गंभीर चोटें लगीं और दूसरे वाहन में सवार चार लोग भी घायल हो गए.
पुलिस के अनुसार, आरजेडी अध्यक्ष लालू प्रसाद के पुत्र तेजप्रताप यादव अपने सरकारी आवास से एक अन्य सहयोगी के साथ कार में सवार होकर पार्टी कार्यालय की ओर जा रहे थे. इसी क्रम में पटना स्थित ईको पार्क के पास तेजप्रताप की कार विपरीत दिशा से आ रही एक अन्य कार से टकरा गई.
आरजेडी के एक नेता ने बताया कि इस हादसे में तेजप्रताप के पैर में चोट आई हैं जबकि उनके साथ उनकी कार में सवार सहयोगी को गंभीर चोट लगी है. तेजप्रताप का इलाज पटना के एक निजी अस्पताल में चल रहा है. प्रत्यक्षदर्शियों के मुताबिक दोनों वाहनों की रफ्तार तेज थी. दूसरी कार में सवार चार लोग भी इस घटना में घायल हुए हैं.
उल्लेखनीय है कि ईको पार्क वाला क्षेत्र राजधानी में अतिव्यस्तम इलाकों में से एक है.

(इनपुट आईएएनएस से)